Der er tale om en lille og en gammel lejlighed. Det betyder, at fx toilettet og douche-forholdene er trange. Man må sno sig i dette typiske "Københavner-toilet". Men der er jo alt, hvad der skal være, så man kan få sig et dejligt brusebad, når man lyster og hele lejligheden holder Susan i en høj hygiejnisk standard. Der er et dejligt soveværelse med en super-komfortabel dobbeltseng, med en moderne madras, der gør natten til en skøn oplevelse. Køkkenet er også i fin stand - med alle muligheder for at hygge om sig selv med at lave gode måltider. Her er både mikrobølgeovn til det hurtige måltid, og induktionsplade med to velfungerende blus, et skinnende rent køleskab og frysekapacitet, hvis man skulle få brug for det. Og stuen er hyggelig til afslapning og spisning.
Men man skal være klar over, at selve opgangen er præget af alderdom - og fremstår noget forsømt. Man skal op ad nogle stejle trappetrin for at komme ind, og derefter ned ad nogle lige så stejle + snoede trappetrin for at komme frem til "det lille kongerige".
Men altså: Beliggenheden i Københavns indre by - med 1001 attraktion lige om hjørnet, Kongens Have med Rosenborg Slot, Botanisk Have og Statens Museum for Kunst til den ene side og søerne kun et stenkast derfra til den anden side. Den beliggenhed er et fund til de penge. Tænk at kunne gå ind og kigge nærmere på Rembrandts mestermalerier og hele den danske guldalder med Abildgaard, Eckersberg og Krøyer blot ved at gå 3-4 minutter fra lejligheden. Eller sætte sig ned på en bænk ved Sortedamssøen med en god bog og kold øl blot 2 minutters gang fra lejligheden.
Der er heller ikke langt til Nyhavn eller Det kongelige Teater, hvis man skulle få lyst til den slags. Stor tak til Susan for at stille disse muligheder til rådighed!